Kiss Ádám (humorista)

## Kiss Ádám

**Kiss Ádám** (Miskolc, 1985. február 7. –) magyar humorista, a Dumaszínház tagja, a Showder Klub egyik állandó fellépője.

## Életpályája

Pedagógusszülők gyermeke, édesapja, Kiss Attila a szerencsi gimnázium igazgatóhelyettese volt. Gyermekkorában Németországban élt, ott is járt iskolába, ennek köszönhetően anyanyelvi szinten beszél németül. A szerencsi Bocskai Gimnáziumban tett sikeres érettségi vizsgát. Ugyanebben az évben hunyt el édesapja, majd édesanyjával és nővérével Pomázra költöztek. A Budapesti Gazdasági Főiskola külkereskedelmi karán nemzetközi kommunikáció szakon végzett. 2005-ben került a Godotban indult Dumaszínházhoz, miközben gyakornokként dolgozott a Fábry Sándor vezette Esti Showderben. A gyakornoki állásról szóló hirdetést a HVG-ban látta meg. 2006-ban a Magyar Rádió 5. Humorfesztiválján elnyerte a Magyar Rádió díját. Másnap az Esti Showder forgatásán Aranyosi Péter szólt Fábry Sándornak, hogy az előző napi nyertes ott van a felvételen a gyakornokok között. A HVG-nek adott interjújában Kiss Ádám úgy emlékezett erre, hogy Fábry odahívta a színpadra, hogy improvizáljon, majd 10 perc múlva visszament a színpadra és megegyeztek abban, hogy bemelegítő ember lesz.

A Dumaszínház kezdetekor a Fábry Sándor műsorát gyártó produkciós cég, a Primetime tulajdonosa, Kovács Kristóf felvetette az RTL Klubnál egy kifejezetten stand upra épülő esti show-műsor ötletét. A csatorna vezetését meggyőzendő, az Esti Showderben kaptak műsoridőt olyan fiatalok, mint Bödőcs Tibor, Kőhalmi Zoltán és Kiss Ádám. Ez a blokk már a Showder Klub nevet viselte, és később ezen a néven indult el a műsor is, mivel a fiatalok országos sikert arattak. Kiss Ádám ekkor mutatkozott be a tévében olyan történetekkel, amelyek máig jellemzőek rá: közlekedési élmények, találkozás közlekedési rendőrökkel, könnyűzene, nyaralás, trágárkodás. Az Esti Showderben elmondott történetei közül országos ismertségű lett az első autójáról, a Jézusnak hívott Yugo Skala-ról szóló és a budapesti Rolling Stones-koncertet elmesélő.

A Showder Klub országos siker lett, az első néhány évben jól tartotta magát a nézettségi versenyben. Miként a Dumaszínház többi humoristája, Ádám is országos népszerűségnek örvendhetett, ezzel pedig a Dumaszínház egyik legtöbb fellépést kapó humoristája lett. A Magyarországon szintén ekkoriban népszerűvé váló Facebookon az elsők között indított közszereplői oldalt, ami jó ötletnek bizonyult: napjainkban is az egyik legnagyobb rajongói bázissal rendelkezik a magyar közszereplők Facebook-oldalai közül.

2013-ban elindította YouTube-csatornáján az On Air Day Tour c. sorozatát. A 12 részes sorozatban Benk Dénessel és Zsók Leventével mutatja be erdélyi turnéjának állomásait, a táj szépségeit és az ott élőket. A roadreality műfajú sorozat összesen több mint 2 millió megtekintést ért el az amerikai videomegosztó oldalon. A sorozatot később a Comedy Central kábelcsatorna is a műsorára tűzte.

2014-ben az On Air Day Tour sikere után elkészítette a Juróp Tour c. sorozatot, melyben Janklovics Péterrel és Felméri Péterrel utazik el turnéra, a Nyugat-Európában élő magyarokhoz. A sorozatban Svájc, Hollandia, Nagy-Britannia és Németország városaiban készített jelenetek szerepelnek. A sorozat főcímdalát a WellHello, vagyis Fluor és Diaz írta.

Szintén 2014-ben forgatta Hadházi Lászlóval és Eszenyi Enikővel, Paczolay Béla rendezésében a Dumapárbaj c. filmet. A 2015 januárjában bemutatott filmet az IMDb-n két csillaggal értékelték, de az Index, a Filmtekercs.hu és az Origo is negatívan kritizálta. A film ennek ellenére még a nézettebb magyar mozifilmek közé tartozott 2015-ben.

2015-ben országos turnéra indult, *Kiss Ádám a Nagyvilágban* címmel. A *80 perc alatt a Föld körül* alcímű fellépéssorozattal az egész országot bejárta, óriási érdeklődés mellett: a sorozat több állomásán, így például Szegeden és Miskolcon is újabb előadásokat kellett tartani, és azok is telt házzal mentek. A szombathelyi fellépésről felvétel készült, de arra vonatkozó információ egyelőre nincs, hogy ez az anyag hol és milyen formában jelenik meg.

## Családja

Nős, 2016. június 24-én született meg kislánya, Olívia. Kisfia, Leon 2020 augusztusában.

## Könyvei

* Szütyiő (Ulpius-ház, 2010, Sablon:ISBN)
* Kiss Kiss Benk Benk (Ulpius-ház, 2012, Sablon:ISBN, Benk Dénessel közösen)

## Filmjei

* Dumatúra (rövidfilm, 2012)
* On Air Day Tour (2013)
* Juróp Tour (2014)
* Dumapárbaj (vígjáték, 2015)

## Jegyzetek

1. ↑ Kiss Attila Emléktúra Megyaszón Sablon:Wayback BOON, 2018.05.28.
2. ↑ Kiss Ádám: Nekem ki kell ugranom! - Szabad Föld Online. *www.szabadfold.hu*. Retrieved on december 28, 2015.
3. ↑ "Most pont nem tilos beszólni ennek-annak" – interjú Kiss Ádámmal. *hvg.hu*. https://plus.google.com/112636482889329420507.+Archived from the original on január 21, 2016. Retrieved on december 28, 2015.
4. ↑ Biztonsági ellenőrzés szükséges. *www.facebook.com*. Retrieved on december 28, 2015.
5. ↑ Kiss Ádám: On Air Day Tour. *Dumaszínház*. Retrieved on december 28, 2015.
6. ↑ Kiss Ádám Európában hülyül. *http://www.origo.hu/*. Retrieved on december 28, 2015.
7. ↑ http://www.imdb.com/title/tt4059516/
8. ↑ A legrosszabb magyar standupnál is rosszabb a Dumapárbaj. *index.hu*. Retrieved on december 28, 2015.
9. ↑ Nem vicc – Dumapárbaj. *Filmtekercs.hu* (2015-01-15). Retrieved on december 28, 2015.
10. ↑ Nem Kiss Ádámék miatt lett béna a dumafilm. *http://www.origo.hu/*. Retrieved on december 28, 2015.
11. ↑ Sokan megnézték maguknak a Dumapárbajt. *hvg.hu*. https://plus.google.com/112636482889329420507.+Retrieved on december 28, 2015.
12. ↑ Biztonsági ellenőrzés szükséges. *www.facebook.com*. Retrieved on december 28, 2015.
13. ↑ Harnisch Kitti (2016-06-24). Tündéri! Megszületett a Showder Klub sztárjának kislánya. *blikk.hu*. Blikk. Retrieved on február 17, 2023.
14. ↑ Megszületett Kiss Ádám kisfia, kétgyerekes apa lett a humorista. *nlc.hu*. Nők Lapja Café (2020-08-06). Retrieved on február 17, 2023.

## Források

* Kiss Ádám humorista
* Kormos Anett: Dumaszínház. Ulpius-ház Könyvkiadó, 2010. 153-172. old.